**LO QUI AVÈ SAJAT DE PANAR UN ANHÈTH**

Qu'i avè un còp un òmi qu'èra vinut end'un parc per sajar de panar un anhèth. Mès trobèt lo parc clavat. E que har? En hènts lo torn au parc, l'òmi s'avisèt deus traucs que i avè au pè de les parets.

 — Tè! ce's pensèt, belèu vau poder har sortir l'anhèth shètz d'aubrir le pòrta...

E que passa lo braç preu trauc e que gaha un anhèth preu pè. Mès, quòn volot lo har vir dehòra, qu'avot bèth lo virar d'uu' part, lo virar de l'auta, lo trauc qu'èra tròp petit, podot pas jamèi lo sortir.

 — Au diable l'anhèth ! ce dishot a le fin.

E que se'n tornèt entà soa casi.

Quauques tèmps après, l'òmi que se'n volot confessar :

 — Mon pair, ce dishot, qu'èi sajat de panar un anhèth. Es autan grand lo pecat de voler panar un anhèth com deu panar ?...

 — Ò bè, ce dishot *Mossur curè*, le pensada que vau lo hèit. Qu'es autan grand lo pecat de voler panar com de panar.

 — E que divi har, *Mossur curè*, pr'estar perdonat ?

 — Ò ! ce responot lo *curè*, carràs balhar cinc liuras per díser missas en peniténcia.

 L'òmi trobèt aquò bien car. Enfin, se tirèt le pèça de cinc liuras de le pòcha.

 — Tè! *Mossur curè*, ací qu'atz les cinc liuras.

Mès los traucs deu frinestòt deu confessionau qu'èran tròp petits : le pèça podè pas passar.

 — Eh ! ce dishot lo *curè*. Aubrís le pòrta e hèi-me le passar per 'quí !

 — Non pas, non, *Mossur curè* ! se'n va respóner aqueth òmi. Se m'avèn aubrit le pòrta deu parc, a jo,qu'aurí avut l'anhèth. Mès me n'èi calut passar. E donc ! passat-ve'n vos tabé, de l'escut !

E que se n'anot, shetz voler enténer mèi de rasons.

Jo me'n tornèri a Pissòs, Minjar le carn e curar los òs.

 (Conté en 1903 par Catherine LAMOU, dite SEGOUNDE, femme LESCARRET, métayère, âgée de trente-sept ans, née à Pissos, au quartier de Camlebrey, et demeurant à Trensacq, au quartier du More.)

*Mots en italiques*

*Curè* e *volur* sont des francismes, mots français transformés et passés au gascon;

Les deux mots bien plus gascons sont réciproquement : "panaire"(voleur) du verbe "panar (voler) et "curat" (curé) ou "caperan" (curé ou chapelain).